Камиллэ и щапхъэ
Курыт школыр къэзыухауэ зи щIэныгъэм адэкIи хэзыгъэхъуэну мурад зыщIахэм я дежкIэ мы лъэхъэнэр пыIэзэфIэхьщ. Дэфтэрхэр еджапIэ зэмылIэужьыгъуэхэм езыгъэхьа абитуриентхэм иджыпсту къаIэрохьэж зыщIэхуа IэнатIэхэм къикI хъыбархэр. Налшык дэт гимназие №14-р дыщэ медалкIэ къэзыуха Куэшмэн Камилли щыгуфIыкIащ мы махуэхэм къыхуагъэхьа дэфтэрым. Пщащэ Iущыр ирагъэблагъэ УФ-м НэгъуэщI къэрал IуэхухэмкIэ и министерствэм и Дипломатие академием щеджэну.
Апхуэдэ гулъытэри пщIэри Камиллэ къилэжьащ еджэным хуиIэ жэуаплыныгъэ лъагэмкIэ, бгъэдэлъ щIэныгъэ куумкIэ. Курыт школым щыщIэса илъэсхэм пщащэ Iущыр дапщэщи жыджэру хэтащ икIи текIуэныгъэ лъагэхэр къыщихьащ республикэпсо, урысейпсо зэпеуэхэм, олимпиадэхэм. Абыхэм ящыщщ Урысей хьэрычэтыщIэ IэнатIэм и тхыдэмкIэ екIуэкIа ещанэ къэралпсо зэпеуэм и щIыналъэ Iыхьэм Камиллэ зэрыщытекIуар, абы и кIэух зэхыхьэм етIуанэ увыпIэр къызэрыщихьар, МКъУ-м иригъэкIуэкI «Ломоносов» урысейпсо олимпиадэм пашэ щыхъуахэм зэрахэхуар, нэгъуэщIхэри.
УмыгъэщIагъуэу къанэркъым Камиллэ мыгъэрей ЕГЭ-м щызыIэригъэхьа ехъулIэныгъэхэри. Пщащэм урысыбзэмкIэ балли 100, тхыдэмкIэ — 93-рэ, инджылызыбзэмкIэ — 96-рэ къихьащ.
А лъагапIэхэм зи щIэныгъэрэ зэфIэкIкIэ нэсыфа Камиллэ и дэфтэрхэр иритат ди къэралым и еджапIэ нэхъыщхьэ нэхъыфI дыдэхэм: Ломоносовым и цIэр зезыхьэ МКъУ-м, Лъэпкъхэм я зэныбжьэгъугъэмкIэ Урысей университетым (РУДН), Урысей къэрал гуманитар университетым (РГГУ), МГИМО-м Одинцовэ щиIэ къудамэм, УФ-м и МИД-м и Дипакадемием. Ди гуапэ зэрыхъущи, зи цIэ къитIуа еджапIэ нэхъыщхьэхэм ящыщ дэтхэнэми щеджэну ирагъэблэгъат пщащэр, арщхьэкIэ тхыдэм дихьэх Камиллэ къыхихар УФ-м и МИД-м и Дипакадемием и «Къэрал зэхуаку зэхущытыкIэхэмрэ къэрал зэхуаку хуитыныгъэмрэ» факультетращ.
Ди лъахэгъу пщащэ цIыкIум дохъуэхъу студент илъэсхэр купщIафIэу ирихьэкIыну, зыщIэхъуэпс IэщIагъэр зригъэгъуэту апхуэдиз ехъулIэныгъэ щызыIэригъэхьа ди республикэм къигъэзэжу абы и зыужьыныгъэм и щIэныгъэрэ зэфIэкIрэ ирихьэлIэу лэжьэну, насыпыфIэ хъуну. УэркIэ догушхуэ, Камиллэ.
ЖЫЛАСЭ Маритэ.
